«Лъэпкъым и лъэужьхэр»
БлэкIам кIэлъыплъыжыну, къэкIуэнум хукъуэплъыну гукъыдэж зиIэхэм Iэмал яIэщ «Лъэпкъым и лъэужьхэр» («Следы нации») тхыдэ—щэнхабзэ проектыр зыгъэхьэзырахэм къыхалъхьа зэпеуэхэм — «Сценарии будущего», «Хранители этносов» — я зэфIэкI щеплъыжыну. Ар зи жэрдэмыр «Молодой мир» жылагъуэ зэгухьэныгъэрщ. Зэпеуэхэр къыхэзылъхьахэм я дэIэпыкъуэгъущ «Ной Фильм» кинокомпаниер.
Зэхьэзэхуэхэм хэт хъунущ зи ныбжьыр илъэс 14 ирикъуахэм щыщIэдзауэ гупыж зыщI дэтхэнэри. Къэбэрдей-Балъкъэрым щыпсэухэм я дежкIэ зэпеуэхэр зытраухуа Iуэхугъуэхэр ди нобэрей зэманым поджэж, сыту жыпIэмэ зэманым дыдэбакъуэурэ къытпэплъэр зэдгъэщIэну дызэрыхущIэкъур, дыщалъхуа щIыналъэм, абы лIэщIыгъуэкIэрэ къыдекIуэкI тхыдэ къулейм, бзэ, щэнхабзэ, хабзэ телъыджэхэм яхудиIэ лъагъуныгъэр республикэм ис лъэпкъхэм ди гупсысэм я лъабжьэщи. КъищынэмыщIауэ, зэхьэзэхуэм я зэфIэкIхэр щагъэнэIуэфынущ IэщIагъэ зэзыгъэгъуэтагъащIэ е абы хуэIэижь журналистхэм, сценаристхэм, литераторхэм, цIыхубэ IэпщIэлъапщIэхэм, дизайнерхэм, лъэпкъ фащэхэм я тхыдэм дихьэххэм.
«Следы нации» лэжьыгъэр къыхэзылъхьахэм я мурад нэхъыщхьэр къэрал, лъэпкъ зэмылIэжьыгъуэ-
хэм щыщхэм я зэхуэдэ лъапIэныгъэхэр къагъэлъэгъуэнырщ, мамырыгъэ я зэхуаку дэлъу, я дзыхь зрагъэзу къызэдэгъуэгурыкIуэнырщ. Программэм хохьэ щэнхабзэ, тхыдэ, бзэ къэхутэныгъэхэр, лъахэхутэ экспедицэхэр, зэхуэсхэр, зэпеуэхэр, фестивалхэр. «Сценарий будущего» зэхьэзэхуэр лIэужьыгъуэ зыбжанэ мэхъу: «Сценарий будущего» (илъэси 100 дэкIмэ, къытпэплъэр зэралъагъум теухуа тхыгъэ), «Художественнэ фильмым и сценарий», «Документальнэ фильмым и сценарий», «Репортажым и сценарий», «Социальнэ нэтыным и сценарий», «Телевиденэ шоум и сценарий», «Нэгузыужь программэм и сценарий», «Квестым и сценарий», «ХъыбарегъащIэм и сценарий щIэщыгъуэ».
КъызэгъэпэщакIуэхэм къыхагъэщащ лэжьыгъэхэм «ухэту» къыпщызыгъэхъу Iуэхугъуэхэм гулъытэ хуащIын зэрыхуейр. Сценарийм и фIагъырщ зэлъытэжар лэжьыгъэм и режиссёр, актёр хъунухэр, проектым къыпэкIуэну мылъкур.
«Хранители этносов» дунейпсо проектым лIэужьыгъуитху къызэщIеубыдэ: «Фэилъхьэгъуэхэр», «ЦIугъэнэхэр», «ЦIыхубэ IэпщIэлъапщIэхэм я Iэмэпсымэхэр», «Саугъэтхэр», «Фильм е репортаж». Зэхьэзэхуэм ягъэхьыну дэтхэнэ Iэмэпсымэри езыр-езыру я IэкIэ ягъэхьэзырыжауэ щытыпхъэщ. КъищынэмыщIауэ, зэпеуэм хэтхэм репортаж ягъэхьэзырын хуейщ, лъэпкъ мащIэхэм я щыIэкIэ — псэукIэм теухуауэ. КъэпщытакIуэхэм зи лэжьыгъэхэр пхагъэкIхэм зэхьэзэхуэм зэрыхэтам щыхьэт техъуэ тхылъхэр иратыжынущ. Проектым теухуа тхыгъэхэр евгъэхь икIи абы теухуа тхыгъэхэм нэхъ куууэ зыхэвгъэгъуазэ хъунущ мы дгъэнаIуэмкIэ: https://tracesofnations.org/kon/scripts—of—thefuture/, https://tracesofnations.org/kon/guardians—of—ethnoses/.
БЖЬЫХЬЭЛI Розэ.
